Author: administrator
Last saved by: viktoria.radvanska
Company: Abyss

Predkladacia správa

Ministerstvo pôdohospodárstva a rozvoja vidieka Slovenskej republiky predkladá na základe Plánu legislatívnych úloh vlády Slovenskej republiky na II. polrok návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 238/2010 Z. z., ktorým sa ustanovujú podrobnosti o podmienkach prenajímania, predaja, zámeny a nadobúdania nehnuteľností Slovenským pozemkovým fondom v znení nariadenia vlády Slovenskej republiky č. 168/2011 Z. z.( ďalej len „nariadenie vlády SR“) na základe § 34 ods. 3 zákona Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení zákona č. 139/2010 Z. z. ako iniciatívny návrh.
Novelou nariadenia vlády SR sa navrhujú upraviť niektoré ustanovenia vyplývajúce z doterajších skúseností v aplikačnej praxi,  ktoré jednoznačnejšie určujú postup Slovenského pozemkového fondu v jednotlivých prípadoch pri prenájme, predaji a zámene pozemkov.
Predložená novela nariadenia vlády nebude mať vplyv na verejné financie, keďže nezakladá zvýšené nároky na rozpočet Slovenského pozemkového fondu. Návrh nariadenia vlády nezakladá zvýšené nároky na  rozpočty obcí alebo rozpočty vyšších územných celkov a nebude mať vplyv ekonomický, environmentálny ani sociálny a ani vplyv na informatizáciu spoločnosti.
Navrhovaná právna úprava je v súlade s Ústavou Slovenskej republiky, súvisiacimi zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.
Návrh nariadenia vlády bol predmetom medzirezortného pripomienkového konania. Na rokovanie Legislatívnej rady vlády Slovenskej republiky sa predkladá bez rozporov.